Covid-19 eis meer Amerikaners as Tweede Wêreldoorlog(Foto: J. Scott Applewhite, AP) Die aantal Covid-19-verwante sterftes in die VSA het nou dié land se dodetal van troepe tydens die Tweede Wêreldoorlog verbygesteek, het die nuwe Amerikaanse president, Joe Biden, gister in sy aanvaardingstoespraak gesê. Biden het gewaarsku dat die ergste van die Covid-19-pandemie nog vir die VSA voorlê. Altesaam 405 400 pasiënte in die VSA het teen Woensdag weens Covid-19 omgekom vergeleke met die 405 399 Amerikaanse gevegs- en niegevegsterftes tydens die Tweede Wêreldoorlog. “Ons het al ons kragte nodig om te volhard deur hierdie donker winter. Ons gaan die moeilikste en dodelikste periode van die virus in,” het Biden tydens sy inhuldiging as die 46ste Amerikaanse president gesê. Ongeveer ŉ vyfde van die twee miljoen wêreldwye Covid-19-verwante sterftes is in die VSA aangemeld. Volgens Biden is die stryd teen die pandemie sy administrasie se eerste prioriteit. Die administrasie beoog om 100 miljoen Amerikaners binne 100 dae teen die koronavirus in te ent. Die aanlyn handelaar Amazon het Woensdag sy uitgebreide logistieke infrastruktuur aangebied om te help met hierdie poging.